
IRIZPENA ARABAKO LURRALDE HISTORIKOKO MOTA GUZTIETAKO LANDA LURRETAN NEKAZARITZA HONDAKINAK ERRETZEARI BURUZKO ARAUDIA , UZTAILAREN 3KO 274/2018 FORU AGINDUAK ONETSIA ETA MARTXOAREN 13KO 123/2019 FORU AGINDUAK ALDATUA, ALDATZEN DUEN FORU AGINDUAREN PROIEKTUARI BURUZ.
 (AHOLKU BATZORDEAREN 2020KO ABENDUAREN 3KO BILKURA)
I.- AURREKARIAK
Nekazaritzako zuzendariak Aholku Batzorde honetara bidali du irizpen honen xede den forua aginduaren proiektua, bat etorriz Arabako Foru Administrazioaren Aholku Batzordea sortzen eta haren erregelamendua onesten duen martxoaren 30eko 40/1999 Foru Dekretuaren 17. artikuluko 1. idatz zatian aurreikusitakoarekin.
Irizpen eskaera horrekin batera doaz Prozedura hasteko azaroaren 5eko 347/2020 Foru Agindua, Aldez Aurreko onespenari buruzko azaroaren 9ko 357/2020 Foru Agindua, Berdintasun Zerbitzuak genero inpaktuari buruz egindako txostenari egindako oharrak, arau eraginari buruzko txostena. Hori dena Foru Gobernu Kontseiluaren maiatzaren 23ko 29/2017 Foru Dekretuak xedatu zuen bezala, zeinaren bidez xedapen orokorrak egiteko prozedura, arau eraginari eta genero inpaktuari buruzko txostenak egiteko gidak eta araugintza teknikari buruzko jarraibideak onetsi ziren.
II. GOGOETA JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Arabako Foru Administrazioaren Aholku Batzordea sortzen eta haren erregelamendua onesten duen martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: “Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean”.
Horregatik, lehenik eta behin, zehaztu behar da foru aginduaren proiektua Arabako Foru Administrazioaren Aholku Batzordearen eskumenen barruan sartzen den.
2.- ARABAKO LURRALDE HISTORIKOKO ERAKUNDEEN ESKUMENA GAIA ARAUTZEKO 
Euskal Herriaren Autonomia Estatutuaren abenduaren 18ko 3/1979 Lege Organikoak 10. artikuluak azaldu zuenez, Euskal Herriko Autonomia Erkidegoak eskumen esklusiboa du honako gai hauetan: ….8. Mendi basoak, oihan erabilera eta zerbitzuak, abelbide eta larreak, Konstituzioaren 149.1.18 artikuluan xedatutakoari kalterik egin gabe”.
Bestalde, Autonomia Erkidego Osorako Erakundeen eta Bertako Lurralde Historikoetako Foruzko Jardute Erakundeen arteko Harremanei buruzko azaroaren 25eko 27/1983 Legearen 7 a) artikuluak honako hau dio: "Lurralde Historikoetako Foruzko Jardute Organoek eskumen esklusiboa dute eta bakoitzaren lege araubidearen arabera erabiliko dute honako gai hauetan: …9. Mendiak, baso aprobetxamenduak, baso zerbitzuak, abelbideak eta larreak, Autonomia Estatutuaren 10.8 artikuluaren arabera; basozaintza eta nekazaritza eta baso lurzoruen kontserbazioa eta hobekuntza
Horrenbestez, foru erakundeei dagokie mendiak arautzeko eskumen esklusiboa, Autonomia Estatutuan bertan ezarritakoaren esparruan.
3.- FORU AGINDUA ONESTEKO ERAKUNDEEN ESKUMENA
Arabako Foru Administrazioaren Aholku Batzorde honi igorritako foru aginduaren proiektua onesteko organo eskudunari dagokionez, ahalmen hori Arabako Foru Aldundian mendien arloan eskumena duen sailari dagokio, Mendiei buruzko martxoaren 26ko 11/2007 Foru Arauaren 3.3 artikuluan xedatutakoaren arabera, honako hau ezartzen baita: Mendirako eta gaur egungo edo balizko lurzoru eta landare estaldurak kontserbatzeko balizko arrisku objektiboa den aldetik, mendien arloan eskumena daukan Arabako Foru Aldundiaren sailari dagokio mota guztietako landa lurretan sua erabiltzeari buruzko kontrola egitea, eta horretarako baimena eman aurretik administrazio baimena izan beharko da.
III.- PROZEDURA
Prozedura izapidetzean erabat bete dira, jarraian adieraziko diren salbuespenak izan ezik, xedapen orokorrak egiteari buruz indarrean dauden arauak, proposamena aurkezteko eskumena duen organoari, arau eraginari buruzko txostenak emateari eta genero inpaktuaren aldez aurreko ebaluazioari, Aholku Batzordeari txostena eskatzeari eta onartzeko eskumena duen erakundeari dagokienez.
Aurretiazko kontsulta publikoaren izapidea dela-eta, dagokion sailak bidalitako informazioan adierazten da ezen, xedapen arauemaile orokorrak egiteko prozedura onesten duen maiatzaren 23ko 29/2017 Foru Dekretuaren 10. artikuluko c), g) eta h) letretan xedatutakoari jarraikiz, ez dela egin aurretiazko kontsulta publikoaren izapidea, xedapen honek onetsitako araudiaren edukiari funtsean eragiten ez dioten aldaketak onesten baititu, Erregimen estentsiboan landatutako zereal hondakinak erretzea baimentzeko aukera, ez soilik arrazoi fitosanitarioengatik, baita behar bezala justifikatutako beste edozein arrazoirengatik ere, hala nola baldintza klimatologikoengatik eta, aldi berean, neurri hori lehenbailehen onartu eta argitaratzearen interes publikoa kontuan hartuta. 
Horri dagokionez, adierazi behar da aurretiazko kontsulta publikoaren helburua etorkizuneko xedapenak uki ditzakeen subjektuen eta erakunde ordezkagarrienen iritzia jasotzea dela. Hori dela eta, ez da behar bezalako arrazoia izapide hori ezabatzea neurri hori ahalik eta lasterren onartuta eta argitaratuta egotearen interes publikoagatik. Hau da, uste da egindako adierazpenek ez dutela behar bezala justifikatzen aurretiazko kontsulta publikoaren izapidetik salbuestea.
Are gehiago, ezin da lehenetsi xedapen bat neurri handi edo txikiago batean berehalakoa dela onestu behar izatea berehalakotasun hori egiaztatzen duen arrazoi zehatza edo zehatzak justifikatu gabe, eta dagokion neurria onestean presazko izaera hori eman duten arrazoi zehatzak justifikatu gabe. Nolabait egiaztatu behar da berehalakotasuna ez dela administrazioaren jardueraren beraren ondorioz sortu.
Bestalde, kasuan kasuko sailak adierazten du, presazko eta interes publikoko arrazoi berberengatik, entzunaldirako eta jendaurreko informaziorako epea zortzi egun naturalera murriztu dela, xedapen orokorrak onesteko prozedura luzea dela-eta, aipatutako lege testuaren 13.3 artikuluan aurreikusitakoarekin bat etorriz. 
Adierazi behar da entzunaldiaren eta jendaurreko informazioaren izapidea zortzi egun naturaletara murriztea, xedapen orokorrak onesteko prozedura luzea dela iritzita, ez dela arrazoi balioduna, prozeduraren iraupena ezin baita hura betetzeko aitzakia izan.
IV. FORU AGINDUAREN EGITURA
Foru Aginduaren proiektuak zioen azalpen bat, sei apartatu dituen xedapen zati bat eta azken xedapen bakar bat dauzka, zeinak zehaztu baitu Foru Agindua indarrean sartuko dela ALHAOn argitaratu eta hurrengo egunean. Eranskinean modu estentsiboan landutako zereal uzten hondarrak erretzeko eskaera dago.
Proposatutako aldaketek eragina dute Arabako Lurralde Historikoko mota guztietako landa lurretan nekazaritza hondakinak erretzeari buruzko araudia onesten duen uztailaren 3ko 274/2018 Foru Aginduan. Foru agindu hori martxoaren 13ko 123/2019 Foru Aginduaren bidez aldatu zen.
V.ARAUDI PROPOSAMENAREN ANALISIA
Uztailaren 3ko 274/2018 Foru Aginduak Arabako Lurralde Historikoko mota guztietako landa lurretan nekazaritza hondakinak erretzeari buruzko araudia onetsi zuen.
Foru Agindua (2018koa), aplikagarria izan zen aldi baten ostean eta hartatik esperientzia lortu ostean, martxoaren 13ko 123/2019 Foru Aginduaren bidez aldatu zen. Zehazki, 1. artikulua aldatu zen, xedea eta aplikazio eremua argiago zehazteko, eta, horren ondorioz, 4. eta 5. artikuluak aldatu ziren, eskaerak eta horiek aurkezteko eta eta hondakinak erretzeko epeak arautzen dituztenak, hurrenez hurren. 
Indarrean dagoen araudiak arrazoi fitosanitarioak daudenean erregimen estentsiboan landutako zereal hondarrak era estentsiboan erretzeko aukera aurreikusten du Hala ere, erretze horiek eragin ditzakeen beste arrazoietako bat da ohiz kanpoko baldintza meteorologikoak egotea, eta, horren ondorioz, hondarrak kentzeko alternatiba bakarra erretzea izatea. 
Horretan oinarrituta, Araban nekazaritzako hondakinak erretzeari buruzko araudian beste aldaketa bat egitea planteatzen da, behar bezala justifikatutako beste arrazoi batzuengatik, hala nola baldintza klimatologikoengatik, erregimen estentsiboan landatutako zereal hondarrak erretzea baimentzeko.
Horretarako, irizpenerako aurkeztu diguten foru aginduak honako aldaketa hauek sartu nahi ditu uztailaren 3ko 274/2018 Foru Aginduan.
- 1. artikulua aldatzen du, arrazoi fitosanitarioez gain, salbuespenezko arrazoi meteorologikoengatik erregimen estentsiboan landatutako zereal hondakinen erretze estentsiboa sartuz.
- III. kapituluaren izenburua aldatzen du, erregimen estentsiboan landatutako zereal hondarren erretze estentsiboa jasotzeko.
- 8. artikulua aldatzen du, 3. apartatua gehituz. Apartatu horrek xedatzen du baldintza jakin batzuk ez direla aplikatuko salbuespenezko arrazoi meteorologikoak direla-eta uztondoak erretzen direnean.
-9. artikulua aldatzen du, arrazoi fitosanitarioak edo erregimen estentsiboan landatutako zerealen hondarrak beste era batera maneiatzea eragozten duten egoera meteorologikoak daudenean haiek erretzeko baimena jasotzeko, eta artikulu horretako gainerako apartatuak onartutako erretze estentsiboaren salbuespen berri horretara egokitzen ditu.
-10. artikulua aldatzen du, eta bereizi egin ditu erretzeko baimenak izapidetzeko epea eta baimenaren baliozkotasuna, arrazoi fitosanitarioak direnerako eta arrazoi meteorologikoak direnerako.
-III. eranskinean jasotako inprimakia aldatzen du, arrazoi meteorologikoak direla-eta salbuespenezko erreketa berri hau jasotzeko.
Adierazi berri den bezala, aldaketa, funtsean, erregimen estentsiboan landatutako zereal hondarrak baldintza klimatologikoak direla-eta erretzeko baimenean oinarritzen da.
Horri dagokionez, adierazi behar da, berez zehaztugabea den kontzeptu juridiko bat erabiltzen denez, egokia izango litzatekeela, eta hala gomendatzen da, Arabako Foru Aldundiak onesten duen foru aginduaren testuan  xedapen orokor bat sartzea, eta, hala badagokio, zereal hondarrak erretzeko baimena justifikatzen duten salbuespenezko egoerak daudela adierazteko.  
VI. ONDORIOAK
LEHENENGOA. Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Foru Aldundiaren eskumen esklusiboa delako.
BIGARRENA. Irizpenerako aurkeztu duten foru aginduaren proiektua prestatzeko prozeduran, kendu egin dute aldez aurreko kontsulta publikoaren izapidea, eta erdira murriztu dute entzunaldiaren eta informazio publikoaren epea, emandako arrazoiek edo zergatiek  hori behar bezala justifikatu gabe.
HIRUGARRENA. Aurreko ondorioan azaldutako salbuespenarekin, foru aginduaren testuari ordenamendu juridikoarekin bat datorrela irizten zaio.

